Γνωμοδότηση της Επιτροπής των Περιφερειών με θέμα την "Ετήσια έκθεση του Ταμείου Συνοχής - 1997"

(1999/C 374/15)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

έχοντας υπόψη την "Ετήσια έκθεση του Ταμείου Συνοχής - 1997" (COM(1998) 543 τελικό)·

έχοντας υπόψη την απόφαση της Ευρωπαϊκής Επιτροπής της 7ης Οκτωβρίου 1998 να προβεί σε σχετική διαβούλευση, σύμφωνα με την πρώτη παράγραφο των άρθρων 61 και 265 της Συνθήκης για την ίδρυση της Ευρωπαϊκής Κοινότητας·

έχοντας υπόψη την απόφαση του Προεδρείου της 18ης Νοεμβρίου 1998 να αναθέσει την επεξεργασία γνωμοδότησης στην επιτροπή 1 "Περιφερειακή πολιτική, Διαρθρωτικά Ταμεία, οικονομική και κοινωνική συνοχή, διασυνοριακή και διαπεριφερειακή συνεργασία"·

έχοντας υπόψη το σχέδιο γνωμοδότησης που υιοθέτησε η επιτροπή 1 στις 30 Ιουνίου 1999 (CdR 2/99 rev.2) (εισηγητής: ο κ. Vieira De Carvalho) (P, PPE)·

εκτιμώντας τη γνωμοδότηση της Επιτροπής των Περιφερειών με θέμα την "Πρόταση κανονισμού (EK) του Συμβουλίου για την τροποποίηση του κανονισμού (ΕΚ) αριθ. 1164/94 περί συστάσεως του Ταμείου Συνοχής" και την "Πρόταση κανονισμού (ΕΚ) του Συμβουλίου για την τροποποίηση του Παραρτήματος ΙΙ του κανονισμού (ΕΚ) αριθ. 1164/94 περί συστάσεως του Ταμείου Συνοχής" (CdR 235/98 fin)(1)·

εκτιμώντας τη γνωμοδότηση της Επιτροπής των Περιφερειών με θέμα την "Πρώτη έκθεση για την οικονομική και κοινωνική συνοχή - 1996" (CdR 76/97 fin)(2)·

εκτιμώντας τη γνωμοδότηση της Επιτροπής των Περιφερειών με θέμα την "Πρόταση κανονισμού (ΕΟΚ) του Συμβουλίου περί συστάσεως του Ταμείου Συνοχής" και την "Πρόταση κανονισμού (ΕΟΚ) του Συμβουλίου για τη θέσπιση των κανόνων εφαρμογής του κανονισμού (ΕΚ) του Συμβουλίου περί συστάσεως του Ταμείου Συνοχής" (CdR 16/94)(3)·

εκτιμώντας τη γνωμοδότηση της Οικονομικής και Κοινωνικής Επιτροπής (τμήμα Οικονομική και νομισματική ένωση, οικονομική και κοινωνική συνοχή) με θέμα την "Ετήσια έκθεση του Ταμείου Συνοχής" (CES 192/99)(4)·

εκτιμώντας τις αποφάσεις που έλαβαν οι αρχηγοί κρατών και κυβερνήσεων σχετικά με το Πρόγραμμα Δράσης 2000, στις 24 και 25 Μαρτίου 1999 στο Βερολίνο·

υιοθέτησε κατά την 30ή σύνοδο ολομέλειάς της που πραγματοποιήθηκε στις 15 και 16 Σεπτεμβρίου 1999 (συνεδρίαση της 16ης Σεπτεμβρίου), την ακόλουθη γνωμοδότηση.

1. Εισαγωγή

1.1. Η έκθεση της Επιτροπής αφορά τις αποφάσεις που ελήφθησαν κατά το 1997 όσον αφορά το Ταμείο Συνοχής. Πρόκειται για ένα όργανο που δημιουργήθηκε από τη Συνθήκη του Μάαστριχτ με σκοπό την ενίσχυση της οικονομικής και κοινωνικής συνοχής, μέσω της χρηματοδοτικής ενίσχυσης των λιγότερο πλουσίων κρατών μελών (Ισπανίας, Ελλάδας, Ιρλανδίας και Πορτογαλίας) για την υλοποίηση σχεδίων στους τομείς του περιβάλλοντος και των έργων υποδομής για τις μεταφορές, αλλά και με σκοπό να διευκολυνθεί στις χώρες αυτές η εφαρμογή εθνικών προγραμμάτων για την επίτευξη των κριτηρίων σύγκλισης της τρίτης φάσης της Οικονομικής και Νομισματικής Ένωσης.

1.2. Το 1997 αποτελεί το πέμπτο έτος δράσης του Ταμείου Συνοχής στις τέσσερις δικαιούχους χώρες και δεν διαφέρει ουσιαστικά όσον αφορά τη στρατηγική που ήδη υιοθετήθηκε κατά τα προηγούμενα έτη.

2. Γενικές παρατηρήσεις

Η Επιτροπή των Περιφερειών,

2.1. Συγχαίρει την Επιτροπή για την ουσιαστική βελτίωση της έκθεσης, γεγονός που επιβεβαιώνει ότι ελήφθησαν υπόψη οι παρατηρήσεις που είχαν διατυπωθεί σε προηγούμενες γνωμοδοτήσεις και είχαν ως αποτέλεσμα προσαρμογές από πλευράς παρουσίασης του εν λόγω εγγράφου.

2.2. Όσον αφορά την παρουσίαση των βασικών εξελίξεων σε κάθε χώρα, η ΕΤΠ σημειώνει με ικανοποίηση τη λεπτομερή προσέγγιση που υιοθετήθηκε στην έκθεση. Εντούτοις, θα ήταν σκόπιμο να υπήρχε μεγαλύτερη εναρμόνιση μεταξύ των περιγραφικών αναλύσεων κάθε περίπτωσης, ώστε να διευκολύνεται η σύγκριση των στοιχείων για κάθε κράτος μέλος.

2.3. Κατά τον ίδιο τρόπο, συνιστά τη χρησιμοποίηση διαγραμμάτων και χαρτών, όπου αυτό είναι δυνατόν, για την απεικόνιση της συνολικής εξέλιξης των χρηματοδοτούμενων σχεδίων και της αντίστοιχης γεωγραφικής θέσης τους, με σκοπό τη διευκόλυνση της μελέτης και της χρησιμοποίησης της εν λόγω έκθεσης κατά τον ταχύτερο τρόπο.

2.4. Διαπιστώνει τη θέσπιση νομοθετικών και διοικητικών κανόνων και διαδικασιών όσον αφορά τη διαχείριση, τη λειτουργία, την αξιολόγηση και την παρακολούθηση των σχεδίων, με θετικά αποτελέσματα για τη λειτουργία του Ταμείου Συνοχής, τα οποία είναι ορατά στην έκθεση.

2.5. Συγχαίρει για την ποιότητα των αποτελεσμάτων της μελέτης που πραγματοποίησε η London School of Economics, η οποία αποκαλύπτει μία εντατική και καρποφόρα σχέση μεταξύ των δημόσιων και ιδιωτικών επενδύσεων, με σημαντικά αποτελέσματα για τη μακροχρόνια απασχόληση και με σημαντικό αντίκτυπο μεταξύ των ενισχυόμενων από το Ταμείο περιφερειών και χωρών, καθώς και των γειτόνων τους.

2.6. Επίσης, το πρόγραμμα της εκ των υστέρων αξιολόγησης αποτελεί αντικείμενο ικανοποίησης για την Επιτροπή των Περιφερειών, καθώς καθιστά σαφή τη μέριμνα της Επιτροπής για την αξιολόγηση των σχεδίων. Η ΕΤΠ ελπίζει ότι αυτό το πρόγραμμα θα προσφέρει στοιχεία ανάλυσης και αποτελέσματα συγκρίσιμα για τις τέσσερις δικαιούχους χώρες, με σκοπό τη βελτίωση της εκ των προτέρων αξιολόγησης και την καλύτερη παρακολούθησης των σχεδίων.

2.7. Επισημαίνει με ικανοποίηση τις προσπάθειες των κρατών μελών που ωφελούνται των ενισχύσεων του Ταμείου Συνοχής να ικανοποιήσουν τους στόχους όσον αφορά το δημόσιο χρέος που καθόρισε το Συμβούλιο. Εντούτοις, δεν συνιστά μόνο στα κράτη μέλη τη συνέχιση αυτών των προσπαθειών, αλλά προτείνει και στην Επιτροπή την αποτελεσματική παρακολούθηση της δημοσιονομικής κατάστασης και την αύξηση των προσπαθειών ευαισθητοποίησης στις δικαιούχους χώρες, όποτε αυτό κρίνεται σκόπιμο.

2.8. Η Επιτροπή των Περιφερειών λαμβάνει γνώση της απόφασης που έλαβαν οι αρχηγοί κρατών και κυβερνήσεων στο Βερολίνο να συνεχιστεί στα πλαίσια του ταμείου συνοχής η ενίσχυση των τεσσάρων επιδοτούμενων κρατών και μετά το έτος 2000 και να επανεξετασθεί το βάσιμο της επιδότησης στα μέσα του χρονοδιαγράμματος, δηλαδή το έτος 2003. Η ΕΤΠ αναγνωρίζει το θεμελιώδη ρόλο που διαδραματίζει το Ταμείο Συνοχής προς όφελος της συνοχής μεταξύ των κρατών μελών, αν και διαπιστώνει ότι, μέχρι στιγμής, κανένα από αυτά δεν κατόρθωσε να εξασφαλίσει ένα ΑΕΠ ίσο ή υψηλότερο του 90 % του κοινοτικού μέσου όρου.

2.9. Η Επιτροπή των Περιφερειών επισημαίνει ότι, αν και έχει σημειωθεί πρόοδος στις χώρες συνοχής, τόσο στον τομέα των μεταφορών όσο και σε εκείνον του περιβάλλοντος, πρέπει ακόμη να καταβληθεί μεγάλη προσπάθεια για τη βελτίωση αυτών των υποδομών. Επειδή η επιδίωξη διαρκούς βελτίωσης, τόσο στις χώρες που συμμετέχουν στην ΟΝΕ όσο και στις χώρες που δεν χρησιμοποιούν ακόμη το ευρώ, είναι απαραίτητη, η διατήρηση του Ταμείου αυτού θεωρείται ορθή.

2.10. Η Επιτροπή των Περιφερειών υποστηρίζει την απόφαση για την τροποποίηση και όχι για την αντικατάσταση του ισχύοντος κανονισμού για το Ταμείο, γεγονός που, κατά τη γνώμη της, θα επιτρέψει την ομαλή μετάβαση μεταξύ των δύο περιόδων χρηματοδότησης.

2.11. Όσον αφορά τις λοιπές κοινοτικές πολιτικές, η Επιτροπή των Περιφερειών υπογραμμίζει τις προσπάθειες συντονισμού που καταβάλλει η Επιτροπή, κυρίως όσον αφορά το σεβασμό της νομοθεσίας για το περιβάλλον εκ μέρους του Διευρωπαϊκού Δικτύου Μεταφορών και των Διαρθρωτικών Ταμείων.

2.12. Η Επιτροπή των Περιφερειών σημειώνει με ικανοποίηση την πρόταση της Επιτροπής για τη δημιουργία του Διαρθρωτικού Μέσου Προπαρασκευής της Ένταξης (ISPA), με στόχο την παροχή βοήθειας στις υποψήφιες προς ένταξη χώρες για να επιτύχουν τα κοινοτικά πρότυπα σε θέματα μεταφορικών υποδομών και περιβάλλοντος.

2.13. Όσον αφορά την παρακολούθηση και τον έλεγχο, η Επιτροπή των Περιφερειών επιδοκιμάζει τις προσπάθειες που καταβάλλονται από πλευράς επιτροπών παρακολούθησης που έχουν συσταθεί σε κάθε κράτος μέλος, καθώς σε εκείνο των αποστολών επαλήθευσης και ελέγχου των σχεδίων που επιδοτούνται από το Ταμείο.

2.14. Σύμφωνα με την έκθεση, η Επιτροπή πληροφορήθηκε για μία μόνο περίπτωση παράνομης χρησιμοποίησης των πόρων του Ταμείου Συνοχής. Η ΕΤΠ θεωρεί ευχάριστο το γεγονός αυτό, εάν αντικατοπτρίζει ένα μεγάλο βαθμό νόμιμης χρησιμοποίησης των πόρων. Ωστόσο, η ΕΤΠ σημειώνει την εκτίμηση της Επιτροπής ότι οι εθνικές αρχές παραμελούν το συστηματικό έλεγχο της χρησιμοποίησης των πόρων, π.χ. στα προγράμματα του Ταμείου Συνοχής, πράγμα που αυξάνει τον κίνδυνο διάπραξης απατών. Η ΕΤΠ σημειώνει, επίσης, την άποψη της Επιτροπής ότι είναι δύσκολο να εκτιμηθεί το αποτέλεσμα της διάθεσης πόρων για την καταπολέμηση της απάτης, επειδή δεν είναι γνωστός ο απολογισμός των περιπτώσεων απάτης. Η ΕΤΠ θεωρεί λυπηρό το γεγονός ότι η Επιτροπή δικαιολογεί τις σοβαρές κριτικές που ασκούνται, υποστηρίζει δε πλήρως τις προσπάθειες για πιο αποτελεσματική καταπολέμηση των παρατυπιών και της απάτης σε όλους τους τομείς των Διαρθρωτικών Ταμείων. Όλες οι αρμόδιες αρχές πρέπει να ανταποκριθούν στις σχετικές ευθύνες τους.

3. Ειδικές παρατηρήσεις

3.1. Διαχείριση της χρηματοδοτικής ενίσχυσης

3.1.1. Η Επιτροπή των Περιφερειών εκφράζει την ικανοποίησή της, για άλλη μία φορά, για την επίτευξη των στόχων από πλευράς εκτέλεσης του προϋπολογισμού, τόσο όσον αφορά τις πιστώσεις υποχρεώσεων όσο και τις πιστώσεις πληρωμών, καθώς αμφότερες εκτελέσθηκαν σε ποσοστό 100 %.

3.1.2. Η Επιτροπή των Περιφερειών επισημαίνει ότι από το 1993 μέχρι το τέλος του 1997 αναλήφθηκαν τα 2/3 της αξίας του συνολικού προϋπολογισμού που προοριζόταν για την πρώτη φάση λειτουργίας του Ταμείου Συνοχής (1993-1999).

3.1.3. Η ΕΤΠ παρατηρεί, για άλλη μία φορά με ικανοποίηση, ότι τηρήθηκαν τα ενδεικτικά ποσοστά κατανομής των πόρων του Ταμείου Συνοχής μεταξύ των δικαιούχων κρατών μελών, σύμφωνα με τις προβλέψεις του παραρτήματος Ι του κανονισμού για τη σύσταση του Ταμείου Συνοχής.

3.1.4. Η Επιτροπή των Περιφερειών διαπιστώνει ακόμη με ικανοποίηση ότι κατά το 1997, για πρώτη φορά, οι επενδύσεις στον τομέα του περιβάλλοντος (54,4 %) υπερέβησαν εκείνες στον τομέα των μεταφορών (45,5 %), αντισταθμίζοντας τα χαμηλά ποσοστά των προηγούμενων ετών. Ας σημειωθεί, επίσης, ότι αυτή η τάση παρατηρείται σε όλες σχεδόν τις χώρες.

3.1.5. Κατά τη χρονική περίοδο 1993-1997, η Επιτροπή των Περιφερειών διαπιστώνει με ικανοποίηση την ύπαρξη μεγαλύτερης ισορροπίας στην κατανομή των κονδυλίων του Ταμείου μεταξύ των τομέων των μεταφορών και του περιβάλλοντος, τα ποσοστά των οποίων ανέρχονται σε 50,8 % και 49,2 % αντίστοιχα. Κατ' αυτόν τον τρόπο, δεν προβλέπονται σημαντικές δυσκολίες για τη διατήρηση αυτής της τάσης κατά την περίοδο 1993-1999, η οποία αντιστοιχεί στην πρώτη περίοδο προγραμματισμού του Ταμείου Συνοχής.

3.1.6. Ωστόσο, η Επιτροπή των Περιφερειών δεν μπορεί να αποφύγει να αναφερθεί, στο πλαίσιο αυτού του τομέα, στις περιορισμένες επενδύσεις που πραγματοποιήθηκαν για τη φυσική προστασία και τη βελτίωση του περιβάλλοντος στις πόλεις, παράγοντες θεμελιώδους σημασίας για τη διατήρηση της ποιότητας ζωής.

3.1.7. Όσον αφορά το αστικό περιβάλλον, ο τομέας αυτός πρόκειται, με βεβαιότητα, να συγκεντρώσει το ενδιαφέρον όλων, κατά τα προσεχή έτη, και ακόμη περισσότερο καθώς αναγνωρίζεται η έντονη υφιστάμενη αστυφιλία στην ευρωπαϊκή ήπειρο, στην οποία περίπου τα 2/3 των κατοίκων ζουν σε αστικές περιοχές που καταλαμβάνουν μόλις το 1 % της επιφάνειας. Ούτως, οι αστικές περιοχές αποτελούν αντικείμενο μείζονος περιβαλλοντικής πίεσης, και κυρίως όσον αφορά τη ρύπανση του αέρα, των υδάτων και του εδάφους, καθώς και την παραγωγή υγρών και στερεών απορριμμάτων και την ηχορύπανση, προβλήματα τα οποία θα πρέπει να αντιμετωπισθούν δεόντως με μελλοντικές παρεμβάσεις και για τα οποία οι απαιτήσεις της κοινωνίας θα αυξάνονται διαρκώς.

3.1.8. Αν και τα σχέδια για την κατασκευή αυτοκινητοδρόμων εξακολουθούν να απορροφούν το μεγαλύτερο μέρος της χρηματοδότησης του Ταμείου Συνοχής (57 %), η ΕΤΠ παρατηρεί με ικανοποίηση τη σημαντική αύξηση του μεριδίου των σιδηροδρομικών υποδομών στον προϋπολογισμό των μεταφορών, καθώς κατά το 1997 σχεδόν το 1/3 των συνολικών πιστώσεων του τομέα διατέθηκαν για σχετικά έργα.

3.1.9. Η Επιτροπή των Περιφερειών δεν μπορεί παρά να παρατηρήσει τις μειωμένες επενδύσεις (1,7 %) στο λιμενικό τομέα κατά το 1997, ακόμη περισσότερο επειδή οι ναυτιλιακές μεταφορές ενέχουν μεγάλη σημασία για την οικονομία των τεσσάρων δικαιούχων κρατών μελών. Από την άποψη αυτή, η ΕΤΠ προτείνει στην Επιτροπή και στις χώρες συνοχής την αύξηση του αριθμού των σχεδίων στο λιμενικό, θαλάσσιο και ποτάμιο τομέα, με σκοπό την ανάπτυξη και ενδυνάμωση αυτού του τομέα που είναι θεμελιώδους σημασίας για την παγίωση του ανοίγματος προς το εξωτερικό αυτών των χωρών.

3.1.10. Βάσει αυτής της προοπτικής, πρέπει, επίσης, να ενισχυθεί ο ρόλος των ευρωπαϊκών ενδομεταφορών, ως εναλλακτικής λύσης στη συνδιαχείριση των επίγειων μεταφορών εμπορευμάτων, πράγμα που θα αποτελέσει μία περισσότερο εξισορροπημένη λύση, από την άποψη της προστασίας του περιβάλλοντος και της χωροταξίας, με πολυάριθμα εμφανή πλεονεκτήματα όσον αφορά την ταχύτητα και το κόστος.

3.1.11. Επίσης στον τομέα των μεταφορών, η Επιτροπή των Περιφερειών επισημαίνει την ανάγκη ανάπτυξης σχεδίων που βασίζονται στις συνδυασμένες μεταφορές, με σκοπό τη βελτίωση της αποτελεσματικότητας του συστήματος των μεταφορών και την παράλληλη διασφάλιση μίας περισσότερο ευέλικτης κινητικότητας των ατόμων και των εμπορευμάτων.

3.1.12. Κατά τον ίδιο τρόπο, θα πρέπει να προωθηθεί στις μελλοντικές δράσεις η δημιουργία διοικητικών κέντρων, με σκοπό την καθιέρωση της ταχείας και αποτελεσματικής διανομής των εμπορευμάτων, τα οποία να συνδέονται με κέντρα συνδυασμένων μεταφορών, κατά τρόπο ώστε να συνδυάζονται τα διάφορα μέσα μεταφορών των εμπορευμάτων.

3.1.13. Η Επιτροπή των Περιφερειών εμμένει στην ανάγκη διαφύλαξης της μελλοντικής χρηματοδότησης σχεδίων μικρής κλίμακας. Είναι της γνώμης ότι, χωρίς να αμφισβητείται η ανάγκη χρηματοδότησης σχεδίων μεγάλης εμβέλειας και πρόβλεψης μίας κατάλληλης στρατηγικής για την ανάπτυξή τους, ορισμένα σχέδια μικρής κλίμακας, και κυρίως στον τομέα του περιβάλλοντος, είναι δυνατόν να αποδειχθούν μεγάλης σημασίας για τις χώρες συνοχής. Από την άποψη αυτή, έχει εξαιρετική σημασία οι τοπικές διοικητικές αρχές να καθορίσουν τις προτεραιότητές τους.

3.2. Επικουρικότητα και εταιρική σχέση

3.2.1. Η Επιτροπή των Περιφερειών ζητεί από την Επιτροπή τη διασφάλιση της συμμετοχής των τοπικών και περιφερειακών αρχών σε όλες τις φάσεις της παρέμβασης του Ταμείου Συνοχής από τον καθορισμό των προτεραιοτήτων μέχρι την παρακολούθηση και την αξιολόγηση των σχεδίων.

3.2.2. Η Επιτροπή των Περιφερειών αντιλαμβάνεται ότι αυτή η συμμετοχή πρέπει να σημαίνει, επίσης, την υποχρέωση όπως οι αιτήσεις για τη χορήγηση ενίσχυσης συνοδεύονται από γνωμοδοτήσεις των τοπικών και περιφερειακών αρχών των ενδιαφερόμενων περιοχών σχετικά με τον περιφερειακό και διαπεριφερειακό αντίκτυπο των σχεδίων και η Επιτροπή, κατά την εκτίμηση των σχεδίων, πρέπει να λαμβάνει υπόψη της αυτές τις γνωμοδοτήσεις των αρχών που σχετίζονται άμεσα με τα σχέδια.

3.2.3. Η Επιτροπή των Περιφερειών υπενθυμίζει ότι μέρος των πρωτοβουλιών σ' αυτόν τον τομέα προέρχονται από τις δημοτικές και περιφερειακές αρχές. Ούτως, η ΕΤΠ συνιστά μεγαλύτερη ευκαμψία κατά την εφαρμογή του κανονισμού του Ταμείου Συνοχής, ο οποίος επιβάλλει τη συγκέντρωση στο επίπεδο των κεντρικών κυβερνήσεων των υποψηφιοτήτων για ενίσχυση από το Ταμείο Συνοχής. Προτείνεται μεγαλύτερο άνοιγμα της Επιτροπής προς τα ενδιάμεσα επίπεδα, καθώς τούτο θα διευκολύνει το διάλογο και θα συμβάλει, ενδεχομένως, στην επίτευξη σχεδίων με αυξημένο δυναμικό, τα οποία διαφορετικά δεν θα ήταν δυνατόν να προταθούν.

3.2.4. Η Επιτροπή των Περιφερειών, αν και είναι ικανοποιημένη από τη μεγάλη έμφαση που δίνεται στις εταιρικές σχέσεις μεταξύ του δημοσίου και του ιδιωτικού τομέα, θεωρεί ότι οι αποφάσεις για τον ενδεχόμενο διαχειριστή των εσόδων των σχεδίων και για τη σκοπιμότητα συμμετοχής σ' αυτά του ιδιωτικού τομέα θα πρέπει να λαμβάνονται σε εθνικό επίπεδο μετά από διαβουλεύσεις με τις ενδιαφερόμενες τοπικές και περιφερειακές αρχές.

3.2.5. Η ΕΤΠ επισημαίνει ότι συχνά τα συμφέροντα των ιδιωτικών παραγόντων και των περιφερειακών/τοπικών αρχών είναι δυνατόν να διαφέρουν, γεγονός που ενδέχεται να θέσει εμπόδια στη λειτουργία του ιδιωτικού τομέα. Σε ορισμένες απομακρυσμένες περιφέρειες των χωρών είναι συχνά δύσκολη η προσέλκυση τέτοιου είδους επενδύσεων στους τομείς των μεταφορών και του περιβάλλοντος. Εντούτοις, προκειμένου να διασφαλισθεί η ισότιμη διαθεσιμότητα υποδομών και υπηρεσιών, πρέπει να αξιοποιηθούν, σε ορισμένες περιπτώσεις, οι τοπικές αρχές, οι οποίες είναι σε ευνοϊκότερη θέση για τη χρηματοδότηση και τη συντήρηση αυτού του είδους των υποδομών.

4. Συμπεράσματα

4.1. Η Επιτροπή των Περιφερειών λαμβάνει υπόψη την απόφαση των αρχηγών κρατών και κυβερνήσεων στο Βερολίνο βάσει της οποίας τα τέσσερα ήδη επιδοτούμενα κράτη θα εξακολουθήσουν και μετά το 2000 να ενισχύονται από το ταμείο συνοχής και η ανάγκη ενίσχυσης θα εξετασθεί μετά την διέλευση του ημίσεως του χρονικού διαστήματος του σχεδιασμού.

4.2. Η Επιτροπή των Περιφερειών διαπιστώνει με ικανοποίηση την καλύτερη εξισορρόπηση των επενδύσεων μεταξύ του τομέα του περιβάλλοντος και εκείνου των μεταφορών. Εντούτοις, δεν είναι δυνατόν να παραλείψει να αναφερθεί στο μειωμένο επίπεδο των επενδύσεων που διατίθενται στην φυσική προστασία και τη βελτίωση του περιβάλλοντος των πόλεων.

4.3. Η Επιτροπή των Περιφερειών θεωρεί ότι πρέπει να διασφαλισθεί η μελλοντική χρηματοδότηση των σχεδίων μικρής κλίμακας και δεδομένου ότι ορισμένα από αυτά έχουν σοβαρό αντίκτυπο, και κυρίως στον τομέα του περιβάλλοντος, είναι ιδιαίτερα σημαντικό οι τοπικές διοικητικές αρχές να καθορίσουν τις προτεραιότητές τους στον τομέα αυτό.

4.4. Η ΕΤΠ ζητεί από την Επιτροπή να διασφαλίσει τη συμμετοχή των τοπικών και περιφερειακών αρχών σε όλες τις φάσεις της παρέμβασης του Ταμείου Συνοχής και υπενθυμίζει τη σημασία των πρωτοβουλιών που προέρχονται από τους Δήμους και τις Περιφέρειες σ' αυτόν τον τομέα.

Βρυξέλλες, 16 Σεπτεμβρίου 1999.

Ο Πρόεδρος

της Επιτροπής των Περιφερειών

Manfred DAMMEYER

(1) EE C 51 της 22.2.1999, σ. 10.

(2) ΕΕ C 379 της 15.12.1997, σ. 34.

(3) EE C 217 της 6.8.1994, σ. 1.

(4) ΕΕ C 116 της 28.4.1999, σ. 10.